b'\n_START_ARTICLE_\nEdmund Husserl\n_START_SECTION_\nGyvenimas\n_START_PARAGRAPH_\nHuserlis gim\xc4\x97 1859 m. \xc5\xbeyd\xc5\xb3 \xc5\xa1eimoje Prosnico (dab. Prostejovas, \xc4\x8cekijos respublika) mieste, tuometin\xc4\x97je Austrijos imperijos dalyje._NEWLINE_Leipcigo (1876 m.) ir Berlyno (1878 m.) universitetuose jis studijavo matematik\xc4\x85. Huserlio aukl\xc4\x97tojas buvo filosofijos profesorius Toma\xc5\xa1as Masarikas, kuris v\xc4\x97liau tapo pirmuoju \xc4\x8cekoslovakijos prezidentu. Nuo 1878 iki 1881 m. Huserlis t\xc4\x99s\xc4\x97 studijas Berlyne, kur tarp jo matematikos d\xc4\x97stytoj\xc5\xb3 buvo Leopoldas Kronekeris ir Karlas Vejer\xc5\xa1trasas, kuri\xc5\xb3 mokslinis etosas jam padar\xc4\x97 ypatingai didel\xc4\xaf \xc4\xafsp\xc5\xabd\xc4\xaf. Ta\xc4\x8diau, matematikos moksl\xc5\xb3 daktaro laipsn\xc4\xaf Huserlis \xc4\xafgijo Vienos universitete, 1883 m. saus\xc4\xaf apgyn\xc4\x99s disertacij\xc4\x85 apie variacij\xc5\xb3 teorij\xc4\x85._NEWLINE_Po to sugr\xc4\xaf\xc5\xbeo \xc4\xaf Berlyn\xc4\x85 ir tapo Vejer\xc5\xa1traso pad\xc4\x97j\xc4\x97ju. Kai Vejer\xc5\xa1trasas sunkiai susirgo, Masarikas pasi\xc5\xabl\xc4\x97 Huserliui gr\xc4\xaf\xc5\xbeti atgal \xc4\xaf Vien\xc4\x85 ir ten mokytis filosofijos i\xc5\xa1 \xc5\xbeymaus filosofo ir psichologo Franco Brentano. Po trumpos karin\xc4\x97s tarnybos Vienoje, Huserlis pasinaudojo Masariko patarimu ir nuo 1884 iki 1886 m. mok\xc4\x97si i\xc5\xa1 Brentano. V\xc4\x97liau Brentanas rekomendavo Huserl\xc4\xaf savo aukl\xc4\x97tiniui Karlui \xc5\xa0tumpfui. \xc5\xa0i rekomendacija suteik\xc4\x97 jam galimyb\xc4\x99, \xc5\xa0tumpfo pagalba, paruo\xc5\xa1ti ir pateikti savo habilituoto daktaro disertacij\xc4\x85. \xc5\xa0i disertacija v\xc4\x97liau buvo integruota Huserlio pirmojoje i\xc5\xa1leistoje monografijoje \xe2\x80\x9eAritmetikos filosofija\xe2\x80\x9c, pasirod\xc5\xbeiusioje 1891 m. \xc5\xa0iame veikale, kombinuodamas savo matematines, psichologines ir filosofines \xc5\xbeinias, Huserlis bando pateikti psichologin\xc4\xaf pagrind\xc4\x85 aritmetikai. D\xc4\x97l tendencijos visk\xc4\x85 ai\xc5\xa1kinti psichologiniu po\xc5\xbei\xc5\xabriu, knyga sulauk\xc4\x97 neigiamos kritikos i\xc5\xa1 matematiko ir filosofo Gotlobo Freg\xc4\x97s._NEWLINE_Galiausiai Huserlis nusigr\xc4\x99\xc5\xbe\xc4\x97 nuo psichologizmo ir i\xc5\xa1vyst\xc4\x97 j\xc4\xaf i\xc5\xa1garsinus\xc4\xaf filosofin\xc4\xaf metod\xc4\x85 \xe2\x80\x93 fenomenologij\xc4\x85. Pirmasis Huserlio fenomenologinis veikalas \xe2\x80\x9eLoginiai tyrin\xc4\x97jimai\xe2\x80\x9c i\xc5\xa1leistas dviem tomais 1900 ir 1901 m. 1886\xe2\x80\x931887 m. Husserliui buvo lemtingi. Jis persik\xc4\x97l\xc4\x97 \xc4\xaf Hal\xc4\x99, kur studijavo psichologij\xc4\x85, dom\xc4\x97josi teise ir aritmetine filosofija. Jis perim\xc4\x97 krik\xc5\xa1\xc4\x8dionyb\xc4\x99 kartu su savo su\xc5\xbead\xc4\x97tine ir Prosnico \xc5\xbeyd\xc5\xb3 bendruomen\xc4\x97s nare Malvine Charlotte Steinschneider. V\xc4\x97liau jie susilauk\xc4\x97 3 vaik\xc5\xb3. Edmundas tapo docentu Jeilio universitete ir liko jame d\xc4\x97stytojauti iki 1901 m. Per \xc5\xa1\xc4\xaf laikotarp\xc4\xaf jis para\xc5\xa1\xc4\x97 vien\xc4\x85 svarbiausi\xc5\xb3 savo k\xc5\xabrini\xc5\xb3 \xe2\x80\x9eLogische Untersuchungen\xe2\x80\x9c (Logical Investigations, 1900 m.), kuris buvo i\xc5\xa1leistas dviem dalimis ir tapo \xc4\xafvadu \xc4\xaf jo fenomelogijos suvokim\xc4\x85. 1901 m. Huserlis gavo viet\xc4\x85 Getingeno universitete, kur jis mokytojavo 16 m. \xc4\x8cia jis k\xc5\xabr\xc4\x97 teorijas apie fenomelogij\xc4\x85, skirting\xc4\x85 minties mokykl\xc4\x85, kuri pritrauk\xc4\x97 daug student\xc5\xb3. 1916 m. Pirmajame pasauliniame kare Huserlis prarado s\xc5\xabn\xc5\xb3 Volfgang\xc4\x85. Visus metus po s\xc5\xabnaus mirties Edmundas ged\xc4\x97jo ir pasitrauk\xc4\x97 i\xc5\xa1 vie\xc5\xa1umos. Karas sutrikd\xc4\x97 Huserlio mokytojavim\xc4\x85 ir bendravim\xc4\x85 su jaunesniais kolegomis. V\xc4\x97liau Huserlis sutiko profesoriauti Freiburgo universitete, Breisgau. \xc5\xa0iuo laikotarpiu jis para\xc5\xa1\xc4\x97 daug rankra\xc5\xa1\xc4\x8di\xc5\xb3, kurie buvo paskelbti tik po jo mirties, taip pat dalyvavo daugelyje kit\xc5\xb3 projekt\xc5\xb3. 1928 m. jis buvo paleistas \xc4\xaf pensij\xc4\x85, ta\xc4\x8diau savo darbus t\xc4\x99s\xc4\x97 iki pat mirties nuo pleurito 1938 m._NEWLINE_1936 m. nacionalistai i\xc5\xa1 jo at\xc4\x97m\xc4\x97 profesoriaus vard\xc4\x85.\n_START_SECTION_\nFilosofija\n_START_PARAGRAPH_\nEdmundas Huserlis laikomas naujosios filosofijos metodo, tur\xc4\x97jusio sugr\xc4\x85\xc5\xbeinti stabilum\xc4\x85 yran\xc4\x8diai civilizacijai, k\xc5\xabr\xc4\x97ju._NEWLINE_E. Huserlio filosofija yra linkusi apibr\xc4\x97\xc5\xbeti objektus, \xc4\xaf kuriuos galima \xc5\xbei\xc5\xabr\xc4\x97ti ne kaip \xc4\xaf daiktus savaime, bet kaip \xc4\xaf formuojamus ar \xe2\x80\x9enumatomus\xe2\x80\x9c s\xc4\x85mon\xc4\x97je. M\xc4\x85stymo veiksmas ir minties objektas yra susij\xc4\x99 bei priklausomi vienas nuo kito. S\xc4\x85mon\xc4\x97 ne tik pasyviai fiksuoja pasaul\xc4\xaf, bet ir aktyviai j\xc4\xaf formuoja ar \xe2\x80\x9enumato\xe2\x80\x9c. \xc5\xa0i vadinamoji \xe2\x80\x9efenomenologin\xc4\x97 redukcija\xe2\x80\x9c yra pirmas svarbus E. Huserlio \xc5\xbeingsnis. Tikrov\xc4\x97, kokia ji patenka \xc4\xaf m\xc5\xabs\xc5\xb3 s\xc4\x85mon\xc4\x99, t\xc4\x97ra gryni \xe2\x80\x9efenomenai\xe2\x80\x9c, ir tai vienintelis absoliutus faktas, nuo kurio prad\xc4\x97jus galima eiti toliau. I\xc5\xa1 pastarosios nuostatos atsirado ir E. Huserlio sugalvotas \xc5\xa1io filosofijos metodo pavadinimas \xe2\x80\x93 fenomenologija. Tai \xe2\x80\x93 gryn\xc5\xb3j\xc5\xb3 fenomen\xc5\xb3 mokslas. E. Huserlio \xe2\x80\x9egrynieji\xe2\x80\x9c fenomenai yra daugiau nei atsitiktin\xc4\x97s individualumo aprai\xc5\xa1kos. Fenomenologinis pa\xc5\xbeinimas fiksuoja ne, tarkim, neapykantos ar juodos spalvos potyr\xc4\xaf, bet universalius \xc5\xa1i\xc5\xb3 dalyk\xc5\xb3 tipus arba esmes, neapykant\xc4\x85 ir juodum\xc4\x85 kaip tokius. Suvokti kur\xc4\xaf nors fenomen\xc4\x85 iki galo, tikruoju pavidalu, rei\xc5\xa1kia perprasti, kas jame esminga ir nekintama._NEWLINE_Fenomenologija tai yra empirinio steb\xc4\x97jimo atmaina, kuriai r\xc5\xabp\xc4\x97t\xc5\xb3 atsitiktin\xc4\x97, fragmentin\xc4\x97 paskir\xc5\xb3 individ\xc5\xb3 patirtis, ir ne \xe2\x80\x9epsichologizmas\xe2\x80\x9c, kur\xc4\xaf domina toki\xc5\xb3 individ\xc5\xb3 s\xc4\x85mon\xc4\x97s procesai, prieinami steb\xc4\x97jimui. \xc5\xa0iuo metodu siekta atidengti pa\xc4\x8dios s\xc4\x85mon\xc4\x97s strukt\xc5\xabras, o kartu i\xc5\xa1kelti aik\xc5\xa1t\xc4\x97n ir pa\xc4\x8dius fenomenus. E. Huserlis ne tik atmet\xc4\x97 gamtamokslin\xc4\xaf empirizm\xc4\x85, psichologizm\xc4\x85 ir pozityvizm\xc4\x85, bet ir man\xc4\x97 atsiriboj\xc4\x99s nuo kanti\xc5\xa1kojo klasikinio idealizmo. Imanuelis Kantas nesugeb\xc4\x97jo atsakyti \xc4\xaf klausim\xc4\x85, kaip s\xc4\x85mon\xc4\x97 apskritai gali pa\xc5\xbeinti daiktus, esan\xc4\x8dius anapus jos; tvirtindamas, kad grynasis suvokimas kaip tik ir atskleid\xc5\xbei\xc4\x85s daikt\xc5\xb3 esm\xc4\x99, fenomenologija tik\xc4\x97josi \xc4\xafveikti \xc5\xa1ias skepti\xc5\xa1kas abejones.\n_START_SECTION_\n\xc4\xaetaka\n_START_PARAGRAPH_\nHuserlis tikriausiai labiausiai \xc5\xbeinomas d\xc4\x97l \xc4\xaftakos savo studentui Martinui Heidegeriui, kur\xc4\xaf Huserlis pasirinko kaip savo \xc4\xafp\xc4\x97din\xc4\xaf Freiburge. Heidegerio didysis veikalas \xe2\x80\x9eSein und Zeit\xe2\x80\x9c i\xc5\xa1 prad\xc5\xbei\xc5\xb3 buvo priskirtas Huserliui. Huserlis ir Heidegeris labai glaud\xc5\xbeiai dirbo Freiburge, bet, prie\xc5\xa1ingai daugumos nuomonei, niekada nebuvo vienas i\xc5\xa1 Huserlio asistent\xc5\xb3, bent jau oficialiai._NEWLINE_Hansas Blumbergas (Hans Blumenberg) 1950-iais metais gavo savo doktorant\xc5\xabros kvalifikacij\xc4\x85, remdamasis Huserlio fenomenologijos tyrin\xc4\x97jimais._NEWLINE_Hermanas Veilis skait\xc4\x97 Huserlio darbus ir, manoma, d\xc4\x97l to taip pat dom\xc4\x97josi intuicine logika. Su Huserlio darbu j\xc4\xaf supa\xc5\xbeindino jo \xc5\xbemona Elena D\xc5\xbeozef, kuri pati buvo Huserlio mokin\xc4\x97 Giotingene._NEWLINE_Huserlio \xc4\xaftakotas Rudolfas Karnapas panaudojo ne tik \xc5\xa1io filosofo esmin\xc4\xaf po\xc5\xbei\xc5\xabr\xc4\xaf savo k\xc5\xabrinyje \xe2\x80\x9eDer Raum\xe2\x80\x9c, bet taip pat galima aptikti ir Huserlio logikos filosofijos Rudolfo Karnapo \xe2\x80\x9eformavimo taisykl\xc4\x97se\xe2\x80\x9c ir \xe2\x80\x9etransformacijos taisykl\xc4\x97se\xe2\x80\x9c._NEWLINE_Liudvigas Landgrebas (Ludwig Landgrebe) tapo Huserlio pad\xc4\x97j\xc4\x97ju 1923-iais. Nuo 1939-\xc5\xb3j\xc5\xb3 jis bendradarbiavo su Eugenu Finku (Eugen Fink) Huserlio Archyvuose Levene, o 1954-iais Liudvigas Landgrebas tapo j\xc5\xb3 vadovu. \xc5\xa0is \xc5\xbemogus yra \xc5\xbeinomas kaip vienas artimiausi\xc5\xb3 koleg\xc5\xb3 ir d\xc4\x97l savo nepriklausomo po\xc5\xbei\xc5\xabrio istorijai, religijai ir politikai, \xc4\xaf kurias \xc5\xbei\xc5\xabr\xc4\x97jo egzistencialisto filosofo ir metafiziko akimis._NEWLINE_Maksas \xc5\xa0eleris sutiko Huserl\xc4\xaf Hal\xc4\x97je ir jo fenomenologijoje atrado metodologin\xc4\xaf persilau\xc5\xbeim\xc4\x85 savo paties \xc4\xafsitikinimuose. Nepaisant to, kad v\xc4\x97liau \xc5\xa0eleris kritikavo Huserlio idealistin\xc4\xaf login\xc4\xaf po\xc5\xbei\xc5\xabr\xc4\xaf ir pasi\xc5\xabl\xc4\x97 vietoj jo \xe2\x80\x9emeil\xc4\x97s fenomenologij\xc4\x85\xe2\x80\x9c, jis teig\xc4\x97, kad vis d\xc4\x97lto i\xc5\xa1liko labai skolingas Huserliui._NEWLINE_Huserlis taip pat tur\xc4\x97jo \xc4\xaftakos popie\xc5\xbeiui Jonui Pauliui II, kuri atsiskleid\xc5\xbeia lai\xc5\xa1ke \xe2\x80\x9eVeikiantis asmuo arba asmuo veikloje\xe2\x80\x9c. \xc5\xa0is lai\xc5\xa1kas buvo publikuotas Lenkijoje 1969-iais, prisidengiant jo vardu Karolis Voityla, kuriuo jis buvo vadinamas prie\xc5\xa1 tampant popie\xc5\xbeiumi._NEWLINE_Morisas Marlo-Pontis buvo pirmasis, kuris studijavo Huserlio archyvuose Levene. Jis buvo paveiktas Edmundo Huserlio darb\xc5\xb3 apie percepcij\xc4\x85 ir laikinum\xc4\x85, \xc4\xafskaitant ir Huserlio retencijos ir protencijos teorij\xc4\x85.'